Annonce

Danske museer skal ikke regne med at få større tilskud fra det offentlige til driften. Derfor må de selv tjene penge og finde nye måder at gøre det på.

Det mener Jan Skamby Madsen, den succesrige leder af Moesgaard Museum i Aarhus, og han har selv fundet en vej.

Moesgaard Museum sælger ganske enkelt viden om nogle af de områder, hvor museet står stærkt.

Indtil videre vurderer museets direktør gennem 20 år, at indtægten ligger omkring et par millioner kroner om året. Men det kan blive mere.

»Man er ufri, hvis man ikke har penge, og vi har en stor skare af dygtige medarbejdere og har oparbejdet ekspertise på mange felter. Derfor forsøger vi at byde ind på andre opgaver end dem, der ligger på vores eget museum, og mange vil gerne have hjælp og betale for den,« siger den 69-årige Jan Skamby Madsen, der forlader lederposten 1. december for at gå over i forskning.

»Vi har solgt scenografien fra udstillingen med de kinesiske terrakotta-krigere til et museum i Liverpool og har fået flere forespørgsler fra Sverige. Vi kan hjælpe med udstillinger, hvor vi er førende med scenografi og digital formidling, og vores naturvidenskabelige afdeling kan også levere noget, for eksempel analyser af træ,« siger Jan Skamby Madsen.

Moesgaard Museum har også så mange besøg, at det lægger alvorligt beslag på medarbejdernes tid. Ikke mindst fra norske museer kommer mange gæster.

»Derfor er vi begyndt at tage betaling for nogle af besøgene, der ofte kan vare en hel dag,« siger direktøren, der ser disse ting som en måde for museer at komme videre på.

I øvrigt tjener Moesgaard også penge på at hjælpe politiet med udgravninger i forbindelse med for eksempel kriminalsager.